Dháka 1. decembra (TASR) - Tridsať Bangladéšanov dnes prišlo o život pri panickom úteku po zrútení sa steny jedného z domov v meste Gáibándha na severe Bangladéša.
Medzi obeťami sú väčšinou ženy a deti. Ďalších niekoľko ľudí utrpelo zranenia.
Stena a železná brána domu sa zrútili po tom, čo sa do objektu patriacemu jednému z tamojších zámožných obyvateľov natlačilo niekoľko stoviek chudobných ľudí. Tí si sem prišli pre bezplatné oblečenie a iné dary rozdávané pred blížiacim sa sviatkom Íd al-Fitr, ktorým sa v moslimskom svete končí pôstny mesiac ramadán.